text: Ангелкова: Спадът на туристи по морето стопен до 1-2 процента | www.varnanews.net
  "По-високият спад на ранните записвания от януари е значително стопен и се очаква да достигнем нивата на международните туристи от миналата година. Към момента спадът по големите курорти е 1-2%, като има 50% ръст на туристи от Украйна, 19% – Великобритания, 19% – Франция, 12% – Чехия и Полша и 10 % – Израел", каза преди минути в Слънчев бряг министърът на туризма Николина Ангелкова на брифинг за 60-годишнината на курорта.
  Тя допълни, че Слънчев бряг се разглежда като възможност за развитие на конгресния туризъм в крилата на сезона, но и като възможност за възраждане на "Златния Орфей".
  "Слънчев бряг и "Златният Орфей" винаги са вървели заедно, ние имаме желание и дух да го възстановим поне в малка част, но има трудности, свързани с мястото на провеждането. "Златният Орфей" вървеше в Летен театър, който сега го няма", каза изпълнителният директор на Слънчев бряг АД Златко Димитров.
  Ангелкова съобщи още, че от началото на годината има 4,8% ръст на нощувките и 4,6% ръст на приходите. Забелязва се тенденция за удължаване на престоя на туристите от 5 на 7 дни, а за август – до 7 дни, като най-много е при руснаците.
  "В момента ситуацията е по-положителна, отколкото беше в началото на сезона и се надявам този тренд да се запази", допълни още министърът на туризма.
  "Стараем се да направим Слънчев бряг още по-привлекателно място за туристите, да вдигнем реномето му, да надграждаме системата за видео наблюдение и всичко, свързано със сигурността на летовниците", добави Златко Димитров.
  Специален гост на тържествата за честване на 60-годишнината на най-големия ни черноморски курорт е Лили Иванова, която е и лице на кампанията за юбилея. Нейното участие е своеобразно завръщане в курорта, тъй като през 70-те години на миналия век тя печели голямата награда на "Златния Орфей".
  "Радвам се, че прие поканата ни. Ако някой ми беше казал, че аз ще посрешна 60-годишнината като изпълнителен директор на курорта, нямаше да му повярвам", каза Златко Димитров.
  "Слънчев бряг" АД е инвестирал за подготовката на юбилейния сезон 1,5 милиона лева за поддръжка на алеи, зеленина, сигурност и охрана, каза шефът на дружеството.